CELEX: 32015R1840
Language: fi
Date: 2015-10-07 00:00:00
Title: Komission täytäntöönpanoasetus (EU) 2015/1840, annettu 7 päivänä lokakuuta 2015, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Istarski pršut/Istrski pršut (SAN))

14.10.2015   
            
            
               FI
            
            
               Euroopan unionin virallinen lehti
            
            
               L 267/1
            
         KOMISSION TÄYTÄNTÖÖNPANOASETUS (EU) 2015/1840,
   annettu 7 päivänä lokakuuta 2015,
   nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Istarski pršut/Istrski pršut (SAN))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 (1) annetun Euroopan parlamentin ja neuvoston asetuksen (EU) N:o 1151/2012 ja erityisesti sen 52 artiklan 2 kohdan,
   sekä katsoo seuraavaa:
   
               (1)
            
            
               Kroatian hakemus nimityksen ”Istarski pršut” rekisteröimiseksi julkaistiin Euroopan unionin virallisessa lehdessä
                   (2) asetuksen (EU) N:o 1151/2012 50 artiklan 2 kohdan a alakohdan mukaisesti.
            
         
               (2)
            
            
               Elokuun 30 päivänä 2013 päivätyllä vastaväiteilmoituksella ja lokakuun 25 päivänä 2013 päivätyllä perustellulla vastaväitteellä Slovenia vastusti rekisteröintiä asetuksen (EU) N:o 1151/2012 51 artiklan 2 kohdan nojalla. Vastaväite otettiin käsiteltäväksi.
            
         
               (3)
            
            
               Komissio kehotti 7 päivänä helmikuuta 2014 päivätyillä kirjeillä asianomaisia osapuolia neuvottelemaan ja sopimaan asiasta keskenään sisäisiä menettelyjään noudattaen. Lisäksi myönnettiin kolmen kuukauden pidennys neuvottelujen määräaikaan asetuksen (EU) N:o 1151/2012 51 artiklan 3 kohdan kolmannen alakohdan mukaisesti.
            
         
               (4)
            
            
               Slovenia väitti muun muassa, että nimityksen ”Istarski pršut” rekisteröinti ei noudattanut suojattujen alkuperänimitysten määritelmää, koska raaka-aineiden maantieteellinen alue oli laajempi kuin rajattu maantieteellinen alue. Lisäksi Slovenia väitti, että kyseinen rekisteröinti vaarantaisi nimityksen ”Istrski pršut” olemassaolon, eli nimen, jota Sloveniassa käytetään tuotteesta, jolla on samat ominaisuudet kuin tuotteella ”Istarski pršut” ja jota oli pidetty laillisesti markkinoilla yli viiden vuoden ajan ennen nimitystä ”Istarski pršut” koskevan yhtenäisen asiakirjan julkaisemista Euroopan unionin virallisessa lehdessä.
            
         
               (5)
            
            
               Kuuden kuukauden neuvottelujen jälkeen päästiin sopimukseen Kroatian ja Slovenian välillä. Se ilmoitettiin komissiolle 3 ja 10 päivänä syyskuuta 2014 päivätyillä kirjeillä.
            
         
               (6)
            
            
               Tuote-eritelmään tehtiin useita muutoksia sopimuksen johdosta. Kroatian hakemuksesta tuli usean maan (Kroatian ja Slovenian) hakemus. Tuotenimi ”Istarski pršut” muutettiin muotoon ”Istarski pršut/Istrski pršut”, eli siihen sisältyy myös sloveniankielinen nimi. Tuotantoaluetta laajennettiin käsittämään Slovenian osa Istrian niemimaasta. Lisäksi tehtiin pieniä mukautuksia muihin tuote-eritelmän osiin.
            
         
               (7)
            
            
               Koska yhtenäistä asiakirjaa oli muutettu merkittävästi, komissio teki uudestaan hakemusta koskevan tutkimuksen asetuksen (EU) N:o 1151/2012 51 artiklan 4 kohdan mukaisesti ja tuli siihen tulokseen, että rekisteröinnin edellytykset täyttyivät.
            
         
               (8)
            
            
               Mitä tulee Kroatian osaan alueesta, ero raaka-aineiden alueen ja rajatun maantieteellisen alueen välillä säilytettiin sellaisena kuin se oli alkuperäisessä hakemuksessa. Koska kaikki asetuksen (EU) N:o 1151/2012 5 artiklan 3 kohdassa luetellut vaatimukset täyttyvät, nimeen voidaan soveltaa kyseisessä artiklassa säädettyä poikkeusta, ja se voidaan rekisteröidä suojatuksi alkuperänimitykseksi.
            
         
               (9)
            
            
               Kroatian ja Slovenian hakemus nimityksen ”Istarski pršut/Istrski pršut” rekisteröimiseksi julkaistiin Euroopan unionin virallisessa lehdessä
                   (3) asetuksen (EU) N:o 1151/2012 50 artiklan 2 kohdan a alakohdan mukaisesti.
            
         
               (10)
            
            
               Koska komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, nimitys ”Istarski pršut/Istrski pršut” olisi rekisteröitävä,
            
         ON HYVÄKSYNYT TÄMÄN ASETUKSEN:
   1 artikla
   Rekisteröidään nimitys ”Istarski pršut/Istrski pršut” (SAN).
   Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (4) liitteessä XI mainitun luokan 1.2 ”Lihavalmisteet (kuumennetut, suolatut, savustetut jne.)” tuotteeseen.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 7 päivänä lokakuuta 2015.
      
         
            Komission puolesta,
         
         
            puheenjohtajan nimissä
         
         Phil HOGAN
         
            Komission jäsen
         
      
   
   
      (1)  EUVL L 343, 14.12.2012, s. 1.
   
      (2)  EUVL C 155, 1.6.2013, s. 3.
   
      (3)  EUVL L 186, 5.6.2015, s. 9.
   
      (4)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).